Reidar Rudjord

Reidar Rudjord (født 21. september 1930 i Farsund, død 25. mai 2011 i Farsund), var en norsk grafiker og maler. Rudjord debuterte med akvatinten Generasjonen på Høstutstillingen i 1955, og fikk Grafikerprisen i 1959.
Rudjord studerte først ved Statens håndverks- og kunstindustriskole 1948-1952, og fortsatte på kveldstid i radérklassen til Chrix Dahl. Videre studerte han på Kunstakademiet 1952-1954 og 1955-1957 under professorene Jean Heiberg, Åge Storstein, Axel Revold og Per Krohg. I 1957-1958 studerte han i grafikklassen ved Accademia di Belle Arti i Firenze under professor Giuseppe Viviani, i 1960 i grafikklassen ved Rijksacademie van Beeldende Kunsten i Amsterdam under professor Kuno Brinks. I likhet med blant andre Inger Sitter, Carl Nesjar og Anne Breivik studerte Rudjord en periode (1960-1962) hos Stanley William Hayter i det kjente grafikkverkstedet Atelier 17 i Paris. Han lærte der å trykke flerfargetrykk fra én og samme plate.Sammen med Anne Breivik startet han i februar 1963 Atelier Nord i Oslo, som skulle få stor betydning i fornyelsen av norsk grafikk. I juni 1966 flyttet Rudjord hjem til Farsund, hvor han etablerte sitt eget atelier, Bellevue. Rudjord skrev selv: «Atelieret har jeg bygget på en fjellhøyde ved Farsund. Herfra kan jeg studere de skiftende årstider og værforhold omkring en linje fra Lindesnes i øst til Egersund i vest, og Lista-landet, vårherres palett, er en rik kilde å øse av».I nærmere femti år utforsket han trofast landskapet ved Lista. Her utnyttet han Hayters prinsipper til å skape en helt særpreget grafisk uttrykksform, der han skildret landskapet i poetiske, sterkt abstraherte bilder. Rudjord forklarte det slik: «Jeg etser og risser inn linjer og streker i sinkplaten, og oppnår i avtrykkene litt av myrens underlige struktur. Horisontlinjen og det som oppstår omkring denne er av stor betydning. Den er for meg noe av det mest spennende i et bilde.» Selv om Rudjord også behandlet en rekke andre temaer, er det arbeidene fra landskapet på Lista han er mest kjent for.
Han ble representert i offentlige kunstsamlinger i Norge, Tsjekkoslovakia, Jugoslavia og USA. Han stilte ut ved biennalene i São Paulo og Venezia, og deltok på grafikkbiennaler og andre kollektivmønstringer i Sverige, Finland, Danmark, Italia, Polen, Jugoslavia, Orknøyene, England, Tsjekkoslovakia, Tunis, USA og Japan. Han mottok videre statsstipend fra Nederland og Italia.
I 2007 kom kunstnerbiografien Reidar Rudjord, skrevet av Gunvald Opstad. Rudjord ble 12. februar 2011 tildelt Kongens fortjenstmedalje i sølv, overrakt i Farsund av ordfører Stein A. Ytterdahl.


== Referanser ==


== Kilder ==
Opstad, Gunvald: «Reidar Rudjord», nekrolog i Aftenposten 04.06.2011.
Vaagsvold, Alfred: «Reidar Rudjord til minne», nekrolog i Farsunds Avis 01.06.2011.
Thorud, Svein: Sydnorsk, Galleri Lista Fyr februar 2008, ISBN 978-82-992648-9-1.
Opstad, Gunvald: Reidar Rudjord, Vigmostad & Bjørke, 2007, ISBN 978-82-419045-7-8.
Eriksen, Terje Gitmark: «- Arbeid er livets høydepunkt», intervjuartikkel i Fedrelandsvennen 16.09.2005.
Helliesen, Sidsel: Norsk grafikk gjennom 100 år, Aschehoug forlag 2000, s. 219-220, 221.
Rudjord, Reidar: «Reidar Rudjord», i Dag Fyri (red.): Norske grafikere i dag, Tanum-Norli forlag 1979, s. 94.
Berntsen, Eyolf (red.): 106 norske grafikere, Landslaget aktuell kunst 1965, s. 87.
Hovdenak, Merete: «Inger Sitter & Atelier 17 i Paris», i Inger Sitter - 64 år som grafiker, Kunstverket Galleri, 2010, ISBN 978-82-998423-0-3, s. 23.